ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Οκτωβρίου 1991 περί της ομάδας συνδέσμου για τους ηλικιωμένους (91/544/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι η διαρκής βελτίωση των συνθηκών διαβίωσης και απασχόλησης καθώς και η οικονομική ανάπτυξη των οικονομιών αποτελούν στόχους της Ευρωπαϊκής Οικονομικής Κοινότητας-

ότι το Ευρωπαϊκό Κοινοβούλιο εξέδωσε το ψήφισμα της 18ης Φεβρουαρίου 1982 σχετικά με την κατάσταση και τα προβλήματα των ηλικιωμένων στην Ευρωπαϊκή Κοινότητα (1), το ψήφισμα της 10ης Μαρτίου 1986 σχετικά με την παροχή βοήθειας στους ηλικιωμένους (2) και το ψήφισμα της 14ης Μαΐου 1986 σχετικά με την κοινοτική δράση για τη βελτίωση της κατάστασης των ηλικιωμένων (3)-

ότι το Συμβούλιο εξέδωσε την απόφαση της 26ης Νοεμβρίου 1990 περί κοινοτικών ενεργειών υπέρ των ηλικιωμένων (4)-

ότι οι σημερινές δημογραφικές εξελίξεις δείχνουν σημαντική αύξηση του αριθμού των ηλικιωμένων και ότι αυτές οι εξελίξεις θα έχουν σημαντικές οικονομικές και κοινωνικές συνέπειες, ιδίως για την αγορά εργασίας, την κοινωνική ασφάλιση και τον κοινωνικό προϋπολογισμό-

ότι οι ανταλλαγές πληροφοριών και η μεταβίβαση εμπειριών, όπως η συνεννόηση καθώς και οι διαβουλεύσεις σχετικά με τα μέτρα που ενδιαφέρουν τους ηλικιωμένους, ανάμεσα στην Επιτροπή, στα κράτη μέλη και στους εκπροσώπους των ηλικιωμένων, αποτελούν σημαντικό στοιχείο ανάπτυξης της αλληλεγγύης μέσα στην Κοινότητα-

ότι οι ενέργειες που πρέπει να πραγματοποιηθούν στο κοινοτικό επίπεδο αποσκοπούν στο να κάνουν γνωστές και να συμπληρώσουν τις ενέργειες κάθε μορφής που πραγματοποιούνται στα κράτη μέλη σε διάφορα επίπεδα-

ότι η Επιτροπή - στην ανακοίνωση σχετικά με τους ηλικιωμένους - προτείνει τη σύσταση ομάδας συνδέσμου που θα αποτελείται από εκπροσώπους των οργανώσεων με ευρωπαϊκό προορισμό οι οποίες εργάζονται ή/και για τους ηλικιωμένους-

ότι πρέπει να δοθεί στην ομάδα αυτή καταστατικό που να βασίζεται στην εμπειρία που έχει αποκτηθεί,

ΑΠΟΦΑΣΙΖΕΙ:

Άρθρο 1

Συστήνεται, στο πλαίσιο της Επιτροπής, ομάδα συνδέσμου των ηλικιωμένων που στο εξής καλείται "ομάδα".

Άρθρο 2

Η Επιτροπή μπορεί να συμβουλεύεται την ομάδα σχετικά με όλα τα προβλήματα που αφορούν την προστασία των συμφερόντων των ηλικιωμένων.

Άρθρο 3

1. Η ομάδα θα αποτελείται από εκπροσώπους οργανώσεων που εδρεύουν στα κράτη μέλη και οι οποίες έχουν ευρωπαϊκό προσανατολισμό, εργαζόμενες με και για τους ηλικιωμένους.

2. Η ομάδα θα αποτελείται από είκοσι μέλη που θα προτείνουν οι οργανώσεις που εδρεύουν στα κράτη μέλη και ασχολούνται με τους ηλικιωμένους, ύστερα από αίτηση της Επιτροπής.

3. Οι οργανώσεις αυτές πρέπει να προτείνουν διπλάσιο αριθμό σε σχέση με τα μέλη που θα ορίσει η Επιτροπή. Κάθε οργάνωση μπορεί να προτείνει δέκα μέλη.

4. Οι οργανώσεις που θα κληθούν να προτείνουν τα μέλη παρατίθενται στο παράρτημα της απόφασης αυτής.

Άρθρο 4

1. Τα μέλη της ομάδας ορίζονται από την Επιτροπή.

2. Τα αναπληρωματικά μέλη ορίζονται σε ίσο αριθμό και κάτω από τους ίδιους όρους με τα τακτικά μέλη. Το αναπληρωματικό μέλος αντικαθιστά αυτοδικαίως το τακτικό όταν απουσιάζει.

3. Οι έδρες κατανέμονται ως εξής:

-1. Επιτροπή συντονισμού των συνταξιούχων εργαζομένων της ευρωπαϊκής συνομοσπονδίας συνδικάτων: 5 έδρες, - EURAG - Ευρωπαϊκή συνομοσπονδία για τους ηλικιωμένους 5 έδρες, - Euroling Age: 5 έδρες, - FIAPA - Διεθνής ομοσπονδία των ενώσεων των ηλικιωμένων: 5 έδρες.

Άρθρο 5

1. Κάθε μέλος της ομάδας διορίζεται για θητεία 18 μηνών η οποία μπορεί να ανανεωθεί δύο φορές.

2. Μετά τη λήξη της θητείας τους, τα μέλη της ομάδας εξακολουθούν να είναι μέλη έως ότου αντικατασταθούν ή ανανεωθεί η θητεία τους.

3. Η θητεία μέλους της ομάδας λήγει πρόωρα όταν το μέλος παραιτηθεί, πάψει να ανήκει στην οργάνωση ή οργανισμό που εκπροσωπεί ή εάν πεθάνει.

4. Επίσης η θητεία μέλους λήγει όταν η οργάνωση ή ο οργανισμός που εκπροσωπεί ζητήσει την αντικατάστασή του.

Σε περίπτωση αντικατάστασης μέλους της ομάδας πριν από τη λήξη της θητείας του, αυτό αντικαθίσταται για τη διάρκεια που απομένει σύμφωνα με τη διαδικασία που προβλέπεται στο άρθρο 3.

5. Η θητεία μέλους της ομάδας είναι άμισθη.

Άρθρο 6

Ο κατάλογος των τακτικών και των αναπληρωματικών μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων για ενημέρωση.

Άρθρο 7

1. Η ομάδα εκλέγει -για περίοδο 18 μηνών- τον πρόεδρο. Η ψηφοφορία γίνεται με πλειοψηφία των 2/3 των παρόντων μελών. Εάν σε προθεσμία έξι εβδομάδων από την ημερομηνία της ιδρυτικής συνεδρίασης δεν έχει προκύψει πλειοψηφία των 2/3, τότε η Επιτροπή αναλαμβάνει την προεδρία για όλη τη διάρκεια της θητείας της ομάδας.

2. Η ομάδα μπορεί να δημιουργήσει υποομάδες εργασίας.

Άρθρο 8

1. Η ομάδα συνεδριάζει στην έδρα της Επιτροπής, ύστερα από σχετική της πρόσκληση. Οι συνεδριάσεις γίνονται τουλάχιστον δύο φορές ετησίως και εξάλλου, ύστερα από αίτηση των 2/3 των μελών της.

2. Οι εκπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις της ομάδας και των ομάδων εργασίας.

3. Σε περίπτωση έκτακτης ανάγκης, η ομάδα μπορεί, με τη δική της πρωτοβουλία ή ύστερα από αίτηση της Επιτροπής, να εκδίδει γνώμες μέσω γραπτής διαδικασίας, σύμφωνα με τις λεπτομέρειες που καθορίζονται στον κανονισμό της ομάδας.

Άρθρο 9

Η Επιτροπή αναλαμβάνει τη γραμματεία των εργασιών της ομάδας και των υποομάδων εργασίας της.

Άρθρο 10

1. Η ομάδα μπορεί να προσκαλέσει για να πάρει μέρος στις εργασίες της ως εμπειρογνώμονας, κάθε άτομο που έχει ειδική εμπειρία σε θέμα που έχει εγγραφεί στην ημερησία διάταξη.

Οι εμπειρογνώμονες συμμετέχουν στις εργασίες για τις οποίες προσκλήθηκαν.

2. Η ομάδα μπορεί να προσκαλέσει να πάρουν μέρος στις εργασίες της ως εμπειρογνώμονες, εκπροσώπους από επαγγελματικές οργανώσεις που ενδιαφέρονται ιδιαιτέρως για κάποιο θέμα που έχει εγγραφεί στην ημερησία διάταξη. Οι παρατηρητές παίρνουν μέρος στις εργασίες για τις οποίες προσκλήθηκαν.

3. Η Επιτροπή μπορεί να προσκαλεί για να πάρουν μέρος, κάτω από τις συνθήκες που προβλέπονται στην παράγραφο 1, στις εργασίες της ομάδας, διάφορες προσωπικότητες που έχουν ειδική αρμοδιότητα στον τομέα των ηλικιωμένων.

Άρθρο 11

1. Οι συζητήσεις στην ομάδα αφορούν τις αιτήσεις για έκδοση γνώμης που υποβάλλει η Επιτροπή και δεν συνοδεύονται από ψηφοφορία.

2. Η Επιτροπή, ζητώντας τη γνωμοδότηση της ομάδας, μπορεί να καθορίζει την προθεσμία μέσα στην οποία πρέπει να εκδοθεί η γνώμη.

3. Οι επίσημες απόψεις των οργανώσεων που εκπροσωπούνται παρατίθενται στα πρακτικά.

4. Στην περίπτωση που για τη ζητούμενη γνώμη υπάρχει πλήρης ομοφωνία της ομάδας, η ομάδα προβαίνει στη σύνταξη κοινών συμπερασμάτων που επισυνάπτονται στα πρακτικά.

Άρθρο 12

Εν πάση περιπτώσει, η ομάδα μπορεί να αποφασίσει με δική της πρωτοβουλία και ύστερα από ανταλλαγή απόψεων με την Επιτροπή, να συντάξει γνώμη, εάν η πλειοψηφία των 2/3 των μελών που είναι παρόντα εκφραστεί υπέρ αυτής της άποψης.

Άρθρο 13

Με επιφύλαξη των διατάξεων του άρθρου 214 της συνθήκης, τα μέλη της ομάδας υποχρεούνται να μη διαδίδουν τις πληροφορίες τις οποίες γνωρίζουν μέσω των εργασιών της ομάδας, του γραφείου ή των ομάδων εργασίας, όταν η Επιτροπή τα πληροφορεί ότι η ζητούμενη γνώμη ή η τεθείσα ερώτηση αφορά θέμα με εμπιστευτικό χαρακτήρα.

Στην περίπτωση αυτή, μόνο τα μέλη της ομάδας και οι εκπρόσωποι των υπηρεσιών της Επιτροπής παρευρίσκονται στις συνεδριάσεις.

Άρθρο 14

Η παρούσα απόφαση αρχίζει να ισχύει στις 17 Οκτωβρίου 1991. Βρυξέλλες, 17 Οκτωβρίου 1991. Για την Επιτροπή

Βάσω ΠΑΠΑΝΔΡΕΟΥ

Μέλος της Επιτροπής

(1) ΕΕ αριθ. C 66 της 15. 3. 1982, σ. 71. (2) ΕΕ αριθ. C 88 της 14. 4. 1986, σ. 17. (3) ΕΕ αριθ. C 148 της 16. 6. 1986, σ. 61. (4) ΕΕ αριθ. L 28 της 2. 2. 1991, σ. 29.